Jismu Massimo Giuseppe Bossetti, missier ta’ 44 sena u ta’ tlett itfal l-allegat qattiel ta’ Yara Gambirasio. Kien il-Ministru tal-Intern Taljan Alfano li lbieraħ ħabbar li l-investigaturi kienu waslu għall-allegat qattiel ta’ Yara wara kważi erba’ snin ta’ stħarriġ. Dan wara li DNA tiegħu qabel eżatt ma’ dak misjub fuq il-leggings tal-vittma. Quddiem l-investigaturi, ir-raġel għażel li ma jweġibx. Skont l-investigaturi hemm “qbil perfett” bejn id-DNA tiegħu u dak misjub fuq il-leggings tat-tifla maqtula. Din l-iżvolta tant mistennija waslet proprju lbieraħ wara li ftit tal-jiem ilu, l-investigaturi rnexxielhom jaslu għal omm il-qattiel qal wieħed mill-investigaturi li fis-silenzju u ’l bogħod mit-televiżjoni kien ilu jaħdem fuq dan il-każ għal dawn l-aħħar erba’ snin. “Għadda ftit taż-żmien u rridu nammettu li għal xi ħadd li qatt ma wettaq reat bħal dan, irnexxielu jżomm iebes għal ħafna,” qal l-investigatur dwar Massimo Bossetti. Madankollu huwa qal li dan ma kienx mertu tiegħu. “Il-fortuna tiegħu, u li kienet anki l-isfortuna tiegħu, jisimha ‘l-ġenetika’. Mingħajr dak id-dell tad-DNA, forsi qatt ma konna se  naslu biex naqbduh”. Madankollu, dak id-dell, baqa’ hemm: traċċa tad-demm żgħira ħafna li l-investigaturi rnexxielhom isibu fuq l-islip tat-tfajla ta’ Brembate. It-tfittxija għall-profil ġenetiku tal-qattiel dehret li sfumat fix-xejn ftit xhur wara li nstab il-katavru tat-tifla. “Meta bdejna nagħlqu l-investigazzjoni tagħna mingħajr ma kellna xejn interessanti, f’dak il-mument tabilħaqq konna se naqtgħu qalbna li xi darba għad naslu għall-qattiel ta’ Yara,” qal l-investigatur. Huwa qal li f’din l-investigazzjoni ttieħdu xejn anqas minn 18,000 kampjun tad-DNA u għal kull test ried isir studju. Imbagħad wasal l-ewwel sinjal. Fost il-kampjuni li ttieħdu ta’ mijiet ta’ żgħażagħ f’diskoteka mhux ‘il bogħod minn fejn instab il-katavru ta’ Yara, instab wieħed li kien iqarreb b’mod vag għal dak li kienu qegħdin ifittxu l-investigaturi. Dan wassal għal Gorno, villaġġ żgħir f’Val Seiana, u fuq kollox għal Giuseppe Guerinoni, raġel li kellu relazzjoni ma’ omm il-qattiel. Hawnhekk bdiet it-tfittxija għal omm Bossetti. Xhieda wasslet lill-investigaturi għal Clusone, fejn tgħix il-mara u li Guerinoni kellu relazzjoni magħha u forsi wkoll tifel illeġittimu. Minn test ieħor tad-DNA tal-anzjana, l-investigaturi rnexxielhom jaslu proprju għall-qattiel ta’ Yara…. Massimo Giuseppe Bossetti.